**Conceptul**

**Programului de dezvoltare a educației incluzive în Republica Moldova pentru anii 2022-2027**

**Denumirea documentului:** Programul de dezvoltare a educației incluzive în Republica Moldova pentru anii 2022-2027

**Tipul documentelor de politici publice**: Program

**Problema abordată**

Programul de dezvoltare a educației incluzive în Republica Moldova pentru anii 2022-2027 va aborda egalitatea de șanse și a accesului la educație de calitate pentru fiecare copil, tânăr, adult (inclusiv celor cu CES și/sau dizabilități) la toate nivelurile educaționale și a dezvoltării unui sistem educațional incluziv, va descrie mecanismul de realizare a acesteia în perioada anilor 2022-2027 și va preciza impactul așteptat asupra educației, statului și a societății.

Promovând tendința generală de a trece de la sisteme paralele de educație (învățământ de masă și învățământ special), la un singur sistem de educație incluzivă, care să ofere tuturor acces la educație adecvată nevoilor specifice. Toți[[1]](#footnote-1) copiii au dreptul la educație.Asigurarea și respectarea dreptului la educație decurge din drepturile fundamentale ale omului și definește calitatea societăților moderne.

Semnatară a Convenției ONU privind drepturile copilului[[2]](#footnote-2), Republica Moldova asigură, în continuare, realizarea fără discriminare a dreptului la educație pentru toții copiii, în conformitate cu art.28 al Convenției. Pentru realizarea efectivă a acestui drept, autoritățile și instituțiile din domeniile educație, asistență socială și sănătate, părinții și copiii, societatea civilă își asumă angajamentul comun să colaboreze pentru eliminarea barierelor și crearea oportunităților de acces la educație pentru toți copiii.

Reforma sistemului rezidențial de îngrijire a copilului din anii 2000 a condiționat ieșirea din sistemul rezidențial a mii de copii, ce se reîntorceau în comunitățile de baștină și, respectiv, în școlile comunitare care au dezvoltat practici sporadice de incluziune educațională.

Abordarea sistemică a educației incluzive s-a produs după aprobarea, în anul 2011, a Programului de dezvoltare a educației incluzive în Republica Moldova pentru anii 2011-2020. Perioada care a urmat după 2011 a fost marcată de dezvoltarea educației incluzive la nivel național prin elaborarea cadrului de reglementare a dezvoltării educației incluzive, crearea rețelelor de structuri/servicii de suport educațional, dezvoltarea competențelor profesionale în domeniul EI, precum și crearea mecanismelor de finanțare a incluziunii educaționale a copiilor cu CES.

Toate aceste procese au vizat, preponderent, învățământul primar și secundar, fapt care a determinat diferențele actuale în ceea ce privește amploarea și consecvența dezvoltării EI în instituțiile școlare și preșcolare, dat și învățământul profesional tehnic și superior. Acestea au pus bazele promovării educației incluzive, iar situația s-a îmbunătățit lent, dar constant în ultimii ani. În 2017, au fost 9.840 de copii cu dizabilități și copii cu cerințe de educație specială în școlile obișnuite, care arată o creștere de patru ori din anul 2012. În același timp, numărul copiilor din școlile speciale a scăzut cu două treimi, ajungând la 749[[3]](#footnote-3).

În vederea obținerii schimbărilor așteptate din perspectiva mediului școlar, sunt esențiale pregătirea unităților de învățământ și a cadrelor didactice să lucreze cu copiii cu dizabilități severe și senzoriale este necesară cooperarea între sectoarele medical, social și educațional.

Cadrul metodologic pentru incluziunea tuturor copiilor existent este cunoscut în mare parte de cadrele didactice, cadrele de sprijin și de educatori (cel puțin în grădinițele incluzive, dar nu numai), iar SAP-urile și numeroasele ONG-uri implicate au avut o contribuție decisivă în acest sens. Având în vedere faza de consolidare în care intră (sau ar trebui să intre) sistemul de educație incluzivă în Republica Moldova, sunt necesare o serie de metodologii specifice pentru sub-grupuri ale copiilor cu CES (cu dizabilități intelectuale și senzoriale, cu tulburări din spectrul autist, cu dificultăți de învățare, cu părinți migranți, și alte grupuri vulnerabile stipulate în Program), care să acopere metodologii/terapii noi, și/sau în limba rusă. O provocare generală la nivel de sistem este constituită de lipsa materialelor didactice pentru implementarea PEI, pentru diferite materii, și pentru diferite tipuri de copii cu CES, inclusiv pentru copii cu deficiențe de văz. Instituțiile de învățământ, la toate nivelurile, sunt pregătite doar parțial pentru a facilita accesul copiilor cu dizabilități (în special motorii, cu deficiențe de auz și văz), prin infrastructură de acces. Soluții identificate vin să răspundă cu succes provocărilor ridicate de accesibilitatea spațiilor de învățare în special pentru copii cu dizabilități psihomotorii grave și asociate, dar acestea trebuie gândite și realizate împreună cu centrele de resurse pentru educația incluzivă (CREI) existente, pentru a se asigura eficiența surselor financiare implicate. Centrul Republican de Asistență Psihopedagogică și Serviciile raționale/municipale de asistență psihopedagogică constituie un punct de referință în acest context pentru toți actorii implicați.

S-a îmbunătățit și atitudinea părinții copiilor tipici în ceea ce privește participarea copiilor cu CES în învățământul de masă, deși rezistența acestora nu este înlăturată decât parțial și încă ridicată în cazul copiilor cu dizabilități mentale și a celor cu tulburări emoțional-afective și de comportament. Cercetările din domeniul educației (PISA, TIMSS etc.) au evidențiat rolul important al părinților în educație.

S-au identificat schimbări pozitive în atitudinea față de procesul de incluziune, atât la nivel de cadre didactice, cât și la nivelul managementului școlilor și la nivelul organelor locale de specialitate în domeniul învățământului (OLSDÎ). O contribuție importantă în acest sens o au Planurile Raionale de Educație Incluzivă, existente în majoritatea raioanelor și implementate măcar parțial. În coerență cu progresul reformei, situația e mai bună în școala primară și satisfăcătoare în grădiniță. În gimnaziu procesul se desfășoară mai anevoios. În mai multe școli și grădinițe, în continuare o mare parte din cadrele didactice consideră dificilă integrarea la clasă a copiilor cu CES, și în special a copiilor cu dizabilități severe. Acești copii au nevoie de atenție permanentă și în absența ajutorului personal sau a unui cadru didactic de sprijin orele nu se pot desfășura echilibrat. Pe de altă parte, cadrele didactice nu se simt pregătite să lucreze cu copii cu deficiențe de auz și văz, pentru că, mai ales în primul caz, nu pot comunica cu copiii. Aceste rezerve față de integrarea în învățământul de masă a unora dintre copiii cu CES (în special a celor cu dizabilități severe) sunt explicabile în lipsa unor componente de capacitate.

Ireversibilitatea procesului de dezvoltare a educației nu este, în totalitate, certă. În ciuda progreselor înregistrate, încă nu s-a creat, în toate raioanele, în rândul profesioniștilor implicați și în special la nivelul părinților și a societății o masă critică de persoane formate, informate și conștientizate privind educația incluzivă. Sunt necesare, totuși, limitarea fluctuației de personal, continuarea activităților de formare și informare, și, implicit, identificarea resurselor financiare necesare, pentru asigurarea sustenabilității tuturor acțiunilor implementate deja în domeniul educației incluzive. Riscurile în ceea ce privește sustenabilitatea se identifică într-o mai mare parte în ceea ce privește incluziunea copiilor cu dizabilități severe, inclusiv deficiențe de auz sau văz, pentru care sistemul în ansamblu este mai puțin pregătit. Pe termen lung, pentru a se asigura sustenabilitatea rezultatelor deja obținute, este necesară asigurarea continuității procesului educațional după absolvirea clasei a 9-a, dar și implementarea unor politici de ocupare, de dezvoltare a economiei sociale dar și de locuire pentru tinerii care fie provin din familii vulnerabile, din instituțiile speciale/rezidențiale și/sau cu dizabilități.

În 2018, UNICEF Moldova a realizat un studiu reprezentativ la nivel național privind incluziunea copiilor cu dizabilități în sistemul de învățământ. Studiul a relevat faptul că sistemul de învățământ se confruntă se mai confruntă cu probleme generale, cum ar fi deficitul și fluctuația personalului, îmbătrânirea personalului didactic, nivelul salariului inadecvat și dotarea instituțiilor, care afectează negativ implementarea educației incluzive. Includerea copiilor cu dizabilități mintale în școlile obișnuite este încă acceptată în mod limitat de către profesioniști, comunități, părinți etc.

De menționat că, conform raportului de evaluare intermediară a Strategiei de dezvoltare a educației pentru anii 2014-2020 „Educația-2020”, efectuat de Expert-Grup in 2018, din cele 5 actiuni planificate la *OS 1.6 (Promovarea şi asigurarea educaţiei incluzive la nivel de sistem educaţional, astfel încît să se realizeze o creştere anuală cu cel puţin 10% a accesului copiilor cu CES la educaţia incluzivă*) 2 acțiuni au un nivel mediu de realizare, in timp ce 3 acțiuni au un nivel înalt de realizare. Conform raportului, nivelul relativ înalt se datorează suportului partenerilor de dezvoltare in dezvoltarea acestor masuri. Concluziile raportului intermediar subliniază și incertitudinea acoperirii financiare a educației incluzive, ca fiind una din barierele majore in calea realizării procesului.

Progrese semnificative realizate din perspectiva construirii instituțiilor și specialiștilor necesari pentru implementarea EI în Republica Moldova. Centrul Republican și Serviciile de asistență psiho-pedagicică constituie un punct de referință în acest context pentru toți actorii implicați. Totuși, numărul de specialiști în cadrul SAP-urilor variază de la raion la raion, fără a fi neapărat aliniat la numărul și necesitățile copiilor identificați cu CES sau la numărul de unități de învățământ în aria geografică acoperită. Gradul ridicat de încărcare al SAPurilor în multe raioane ridică provocări din perspectiva sprijinirii suficiente a unităților de învățământ, dar și a părinților, în identificarea copiilor cu CES, a evaluării și a reevaluării acestora, în implementarea PEI, în furnizarea de servicii direct copilului (pe fundalul lipsei serviciilor specializate în raion) dar și din perspectiva monitorizării la nivel raional a progresului de implementare a educației incluzive, cantitativ și calitativ.

Alocările bugetare și cheltuielile efectiv executate pentru educația inclusivă au crescut începând cu 2015 până în anul 2018, având în vedere că activitățile pentru educația inclusivă au început să se extindă de la câteva școli pilot la o mai mare acoperire a unităților de învățământ și a teritoriului țării și de la elaborarea normelor și dezvoltarea instrumentelor la implementarea lor efectivă în unitățile de învățământ. Totuși, diferențele dintre costurile medii / copil între nivelurile de învățământ, în special scăderea acestora pentru ciclul primar, confirmă faptul că alocările financiare pentru educația incluzivă nu au crescut în același ritm în care a crescut numărul de copii din grupul țintă (cu CES) odată cu închiderea școlilor speciale și auxiliare și extinderea programului la toate nivelurile de învățământ. Mai mult decât atât, alocarea pentru 2019 se află sub nivelul bugetului cheltuit (execuției bugetare) din anul 2018. Totodată, există o serie de inechități în distribuția fondurilor pentru educație incluzivă, dat fiind că învățământul preșcolar și învățământul profesional și tehnic nu au fost avute în vedere de la început în implementarea programului de dezvoltare a educației incluzive în Republica Moldova pentru anii 2011 – 2020.

Procesul de bugetare la nivel local este relativ complicat, deoarece el nu presupune standarde clare privind fondurile alocate pentru diverse componente necesare pentru educația incluzivă, dincolo de recomandarea de a aloca pentru educație incluzivă 2% din bugetul total pentru educație. Mai mult decât atât, pentru asigurarea sustenabilității incluziunii este necesar să se dezvolte la toți (inclusiv copiii cu CES ce au dizabilități severe) abilități de viața independentă. De asemenea, pentru o integrare durabilă a copiilor cu dizabilități severe, este necesar ca aceștia să fie însoțiți de asistenți personali, părinții să fie mai implicați, CREI să fie echipate corespunzător, iar pentru toate acestea este nevoie de alocare de fonduri în continuare. Totodată, sunt in continuare copii excluși, pentru că sunt cazuri de copii cu dizabilități grave la care trebuie să meargă școala la copil, iar echipa mobilă este un serviciu social, nu școlar, fiind necesară o colaborare interinstituțională pentru accesarea educației incluzive pentru toți copiii în viitor .

Pe termen lung, există îngrijorări în ceea ce privește perspectivele copiilor cu CES și dizabilități. Este necesară realizarea unei colaborări funcționale între sistemul de educație, cel de asistență socială și cel de servicii pentru ocupare, astfel încât după ce copiii cu CES termină ciclurile de învățământ la care pot participa – cu programa adaptată conform politicii de educație inclusivă – aceștia să nu devină tineri și adulți izolați.

**Scopul elaborării documentului de politici publice**

*Scopul elaborării programului* constă în asigurarea continuității progresive, relevanței, eficacității și eficienței educației incluzive, astfel asigurând un impact pozitiv constant asupra accesului și calității educației pentru copiii/tinerii/adulții cu cerințe educaționale speciale și/sau dizabilități, sustenabilității acțiunilor întreprinse și resurselor alocate, sporirii gradului de cooperare în domeniu, precum și dezvoltarea unei culturi incluzive la nivel societal.

*Principalele motive care justifică necesitatea documentului de politici*

Elaborarea *Programului de dezvoltare a educației incluzive în Republica Moldova pentru anii 2022-2026* este determinată deproliferarea unui șir de contradicții și factori a determinat:

1) Ansamblul de contradicții la nivel social, economic, valoric și, propriu zis, educațional:

* contradicția dintre așteptările comunității și nivelul real al calității educației incluzive;
* contradicția dintre cadrul prioritar al educației incluzive, necesitățile economice ale educației incluzive și oportunitățile financiare ale statului;
* contradicțiile dintre opțiunile statului și ale comunității privind dezvoltarea educației incluzive: accesul la educație pentru fiecare, incluziunea, calitatea serviciilor de educație, relevanța acestora.

2) Varietate de factori (interni, externi, de reglementate, sociali și economici, pedagogici, instituționali).

Factori interni:

* valorificarea prevederilor analitice și strategice fundamentate în Raportul *”Evaluării comune a punerii în aplicare a Programului de dezvoltare a educației incluzive în Republica Moldova pentru anii 2011-2020, inclusiv aplicarea standardelor școlare adecvate copiilor”*. (De menționat că deși sunt numeroase progrese realizate în ultimul deceniu, la momentul demarării evaluării existau în continuare arii de ameliorare prioritare. De exemplu, Consiliului Europei[[4]](#footnote-4) recomandă punctual ameliorări ale legislației sau documentelor normative, continuarea demersurilor de formare a personalului didactic și auxiliar, precum și asigurarea accesului copiilor și tinerilor cu dizabilități la sistemul educațional – acces fizic (ascensoare cu platformă, rampe, piese de mobilier adecvate, transport adaptat), precum şi procedurile de administrație şi de examinare. De-a lungul anilor se atestă tendințe ușoare de îmbunătățire, exprimate prin creșterea ponderii respondenților care acceptă includerea acestor copii în instituțiile de masă și scăderea celor care optează pentru plasarea lor în instituții rezidențiale. Cu toate acestea, percepțiile publice[[5]](#footnote-5) privind includerea copiilor cu cerințe educaționale speciale (CES) și/sau dizabilități rămân în continuare predominant excluzive, iar majoritatea respondenților se bazează pe opinia că acești copii trebuie să fie îngrijiți în familie sau în instituții speciale);
* necesitatea racordării prevederilor educației incluzive la politicile statului reflectate în *Strategia Națională de Dezvoltare „Moldova-2030”, Planul Național de acțiuni, Programul de activitate al Guvernului Republicii Moldova*, Proiectul Strategiei ,,Educația 2030” și în alte documente de politici publice conexe pentru atingerea obiectivelor strategice de dezvoltare a educației;
* necorespunderea nivelului de calitate al educației incluzive cu așteptările comunității, dar și cu unele standarde naționale și internaționale;

Factori externi:

* necesitatea corelării prevederilor politicilor naționale în domeniul educației incluzive la documentele și acordurile internaționale, care vizează și Republica Moldova, la documentele elaborate de ONU, Consiliul Europei, Uniunea Europeană, OECD și alte organisme internaționale, la Obiectivele de Dezvoltare Durabilă (ODD), la prevederile Acordului de Asociere cu Uniunea Europeană și Parteneriatul Global pentru Educație, ale UNESCO privind 15 clues to support the Education 2030 și „Future of education: Learning to Become/A învăța să devii”;
* necesitatea transferului și extinderii în Republica Moldova a unor experiențe, inovații și bune practici internaționale în domeniul educației incluzive.

Factori ce țin de reglementare:

* lipsa cadrului normativ conceptual cu privire la reglementarea educației incluzive la nivel de educație timpurie;
* insuficienta coerență în cooperarea intersectorială între educație-medicină-protecție socială pe subiecte ce țin de asistența personală, identificarea și referirea timpurie a cazurilor de dizabilitate gravă. Mecanismele de cooperare, foarte necesare având în vedere multitudinea de acțiuni implementate, pentru implementarea educației incluzive în fapt sau care contribuie indirect la acestea, sunt insuficiente, cooperarea fiind adesea informală și episodică.
* lipsa mecanismelor de colectare și prelucrare a datelor statistice valabile privind numărul și categoriile de copii, tineri și adulți, excluși în prezent din sistemul educațional; Factori sociali și economici.

Factori sociali și economici:

* informarea insuficientă a părinților despre oportunitățile de educație pentru adolescenți și tineri privind educația vocațională;
* insuficiența resurselor bugetare alocate – resursele alocate ajung doar pentru plata salariilor CDS. Nu sunt surse pentru materiale, pentru tehnica asistivă, dezvoltarea serviciilor specifice;
* infrastructura instituțiilor de învățământ insuficient adaptată: lipsa rampelor de acces și a ieșirilor largi, lipsa de ascensoare, toalete adaptate, echipamente adecvate etc. Instituțiile de învățământ, la toate nivelurile, sunt pregătite doar parțial pentru a facilita accesul copiilor cu dizabilități (în special motorii, cu deficiențe de auz și văz), prin infrastructură de acces
* fluctuația personalului datorită condițiilor financiare de lucru neavantajoase. În general numărul de CDS este considerat drept insuficient pentru a se realiza educația incluzivă de o manieră eficace și există raioane în care gradul de încărcare al CDS este mult peste medie . În plus, pachetul salarial mic și faptul că CDS nu este o categorie profesională distinctă determină o fluctuație destul de ridicată a acestora.
* reticența părinților de a accepta evaluarea și diagnosticarea copiilor lor cu CES, poate să conducă la imposibilitatea copiilor de a primi servicii specializate și astfel, la înrăutățirea situației în ceea ce privește accesul la o educație incluzivă. Lisa de capacitate a acestora să continue la domiciliu sprijinul primit de copil în școală.

Factori pedagogici:

* + curriculumul supraîncărcat, inflexibil care nu este orientat spre utilizarea potențialului fiecărui copil, tânăr, adult, manuale neajustate cerințelor educaționale speciale;
	+ sistemul de evaluare neajustat cerințelor educaționale individuale;
	+ numărul mare de elevi în clase, care nu permite cadrelor didactice să lucreze adecvat cu copii cu CES;
	+ lipsa sau insuficiența serviciilor psihologice, psihopedagogice, logopedice în instituțiile de învățământ dar și dificultatea de a asigura transportul copiilor cu CES, în principal cu dizabilități severe;
	+ diferențele în ceea ce privește accesul și calitatea serviciilor educaționale în mediul rural și urban.

Factori instituționali:

* lipsa autonomiei instituțiilor de învățământ în gestionarea resurselor financiare în funcție de cerințele educaționale ale diferitelor categorii de copii. Centrele de resurse pentru educația incluzivă și-au demostrat, în general, utilitatea, dar eficacitatea acestora este grevată, în unele cazuri, de lipsa spațiului adecvat, de prezența insuficientă a cadrului didactiv de sprijin și de unele tendințe de a deservi copii cu CES doar în incinta acestuia, contribuind la segregarea de copiii tipici.
	+ insuficienta cooperare dintre instituțiile publice și serviciile sociale, între sectorul guvernamental și cel neguvernamental;
	+ cooperare slabă între instituțiile de învățământ la diferite niveluri și etape, între învățământul general și învățământul special;
	+ numărul insuficient și implicarea redusă a asistenților personali în actul educațional;
	+ lipsa școlilor profesionale și tehnice în raion care îngreunează traseul copiilor cu CES care vor și pot să studieze o meserie după finalizarea clasei a 9-a.

*Documente de politici publice în acest domeniu și conexe*

Politicile și legislația Republicii Moldova conțin prevederi și măsuri de promovare a educației incluzive, astfel, demonstrând preocuparea Guvernului Republicii Moldova pentru schimbarea accentelor în educație în strânsă legătură cu noțiunea de educație pentru toți, cu preocuparea tot mai mare pentru drepturile omului, justiția socială și acceptarea diversității.

*Constituția Republicii Moldova* garantează dreptul la educație al tuturor persoanelor și, îndeosebi, dreptul la educație al persoanelor cu nevoi speciale sau aflate în situații vulnerabile.

Reformă realizată în baza *Strategiei naționale și a Planului de acțiuni privind reforma sistemului rezidențial de îngrijire a copilului pe anii 2007-2012*, aprobate prin Hotărârea Guvernului nr.784 din 09.07.2017 a condiționat ieșirea din sistemul rezidențial a 934 copii ce se reîntorceau în comunitățile de baștină și, respectiv, în școlile comunitare care au dezvoltat practici sporadice de incluziune educațională.

Implementarea *Programului de dezvoltare a educației incluzive în Republica Moldova pentru anii 2011-2020* a urmărit să contribuie la realizarea misiunii prioritare a educației, a asigurării egalității de șanse și accesului la educație de calitate pentru fiecare copil, tânăr, adult, la toate nivelurile și pașii sistemului educațional. Programul creează cadrul normativ pentru a asigura condițiile adecvate pentru crearea unui mediu educațional prietenos și accesibil, capabil să răspundă nevoilor tuturor copiilor. În plus, stabilește responsabilitățile autorităților centrale și locale și ale instituțiilor educaționale în promovarea incluziunii.

Noul *Cod al educației*, adoptat în 2014, a reiterat preocuparea pentru educația incluzivă, definită drept ”proces educaţional care răspunde diversităţii copiilor şi cerinţelor individuale de dezvoltare şi oferă oportunităţi şi şanse egale de a beneficia de drepturile fundamentale ale omului la dezvoltare şi educaţie de calitate în medii comune de învăţare” (art. 3). Codul educaţiei afirmă între principiile care guvernează sistemul de educație echitatea, nediscriminarea și incluziunea socială (art. 5).

Documentul de politică educațională intitulat *Strategia de dezvoltare a educației pentru 2014-2020 ”Educația 2020”* descrie viziunea asupra sistemului de educație care să fie accesibil tuturor, de calitate, relevant pentru societate și economie. În acest scop, una dintre ținte a vizat creșterea cu cel puțin 10% pe an a accesului copiilor cu cerințe educaționale speciale la învățământul de masă.

Proiectul noului document de politică educațională *Strategia de dezvoltare a educației pentru anii 2021-2030 ”EDUCAȚIA 2030”* trasează Obiectivul strategic nr. 2 *Scoala incluzivă pentru societate incluzivă* care prevede asigurarea unei educații incluzive de calitate pentru toți copii și tinerii, mai ales pentru cei din grupuri vulnerabile, astfel încât până în anul 2030 toți copii/ elevii, indiferent de grupul-țintă, să fie incluși în instituții de învățământ general, iar absolvenții din acest grup să aibă acces la învățământul profesional tehnic și superior, precum și la alte forme de educație pe tot parcursul vieții. În acest context Programul va constituii principalul document de implementare a aspectelor de incluziune stabilite de Strategie, prin corelarea și asigurarea continuității și sustenabilității.

*Strategia intersectoriale de dezvoltare a abilităţilor şi competenţelor parentale pentru anii 2016-2022*[[6]](#footnote-6) stabileşte direcţiile de dezvoltare a educaţiei parentale, ca formă specifică de intervenţie specializată pentru organizarea unor programe de formare, dezvoltare şi consolidare a abilităţilor şi competenţelor parentale ale părinţilor/reprezentanţilor legali/persoanelor în grija cărora se află copilul, precum şi a viitorilor părinţi și interferează cu Programul prin obiectivele 2 și 3 privind elaborarea şi revizuirea cadrului normativ privind dezvoltarea abilităţilor şi competenţelor parentale, precum și prin dezvoltarea şi consolidarea abilităţilor şi competenţelor parentale ale părinţilorinclusiv prin creşterea calităţii serviciilor de educaţie parentală.

Intersectorial, educația incluzivă este susținută prin acte normative și strategii din domenii conexe. Adaptarea programelor educaţionale la necesităţile speciale ale copiilor cu dizabilităţi, diversificarea serviciilor de educație incluzivă și îmbunătăţirea calităţii serviciilor educaţionale pentru copii şi tineri cu dizabilităţi au fost prevăzute prin *Legea nr 169/2010*, care a adoptat *Strategia privind incluziunea socială a persoanelor cu dizabilități, 2010-2013*. Doi ani mai târziu, drepturile persoanelor cu dizabilități au fost reafirmate prin *Legea nr 60/2012 privind incluziunea socială a persoanelor cu dizabilități*. Aceste normative au urmărit să garanteze posibilitatea participării în toate domeniile vieții fără discriminare, la un nivel identic cu ceilalți membri ai societății, având ca bază respectarea drepturilor și libertăților fundamentale ale omului (art. 1). În acest scop, Ministerul Educației și autoritățile administrației publice locale trebuie să asigure condiții favorabile pentru accesul copiilor cu dizabilități la educație timpurie și la servicii de reabilitare (art. 28). Legea prevede măsuri de sprijin pentru elevii cu dizabilități - cadre didactice de sprijin, asistenți personali, alte servicii de suport şi/sau cu adaptare rezonabilă, burse sociale, în condițiile legislației în vigoare.

*Strategia pentru protecția copilului pentru anii 2014-2020* a propus măsuri pentru reducerea continuă a numărului de copii aflați în îngrijire rezidențială, unele dintre acestea vizând dezvoltarea educației incluzive şi eficientizarea serviciilor de sprijin. Planul de măsuri pentru anii 2016-2020 a pus în legătură realizarea acestei strategii cu implementarea Programului de dezvoltare a educației incluzive, astfel încât consolidarea caracterului incluziv al educației duce implicit la condiții mai bune de dezvoltare pentru copii. Noul document de politică în domeniul protecției copilului *Programului Național pentru Protecția Copilului pe anii 2022 – 2026 și a Planului de acțiuni pentru implementarea acestuia* interferează prin cele 3 obiective trasate cu *noul Programul de dezvoltare a educației incluzive* prin asigurarea continuității și abordării integrate a necesităților copilui aflat în situație de risc, dar și de asigurare a drepturilor copilului la general.

*Programul național de incluziune socială a persoanelor cu dizabilități pentru anii 2017-2022* prevede o abordare intersectorială în incluziunea socială a persoanelor cu dizabilități și asigurarea respectării drepturilor fundamentale ale acestora în egală măsură cu ceilalți cetățeni în toate domeniile vieții sociale asigură cu Programul o viziune comună prin Obiectivul 2 *Asigurarea dreptului la educație de calitate a copiilor și tinerilor cu diferite tipuri de dizabilități în instituțiile de învățămînt în condiții de egalitate cu ceilalți.*

*Viziune generală asupra documentului de politici și situația la care se dorește să se ajungă după implementare*

În cadrul *Programului* valorile împărtășite vor stipula continuu că educaţia incluzivă:

* este abordarea conform căreia toți copiii au șanse egale de a învăţa în medii comune, împreună, indiferent de apartenenţa lor culturală, socială, etnică, religioasă şi economică sau de abilităţile şi capacităţile lor intelectuale sau fizice;
* reflectă valorile unei societăţi echitabile şi democratice care oferă tuturor persoanelor oportunităţi egale de a beneficia de drepturile omului şi obiectivele de dezvoltare umană, împărtăşite pe plan mondial;
* încurajează și valorizează dialogul social, cooperarea, parteneriatul, în scopul asigurării echității și calității educației.

În procesele de elaborare și implementare ale *Programului de dezvoltare a educației incluzive în republica Moldova pentru anii 2022-2027* vor fi respectate un șir de principii.

La nivel conceptual, în procesul de elaborare

* + - principiul fundamentării bazate pe dovezi și al prioritizării – direcțiile, obiectivele și acțiunile planificate, bazate pe analiza de date factuale, vor fi coerente cu prioritățile Guvernului și disponibilitatea resurselor;
		- principiul predictibilității impactului – în procesul de elaborare a documentelor se va asigura analiza tuturor dimensiunilor importante de impact, iar acțiunile, deciziile și alocările bugetare, stabilite în cadrul bugetar, va contribui la implementarea obiectivelor strategice și obținerea rezultatelor asumate;
		- principiul continuității – documentul de politici va prevedea conceptul incluziunii în întregul sistem educațional, toate nivelurile și tipurile de educație, asigurând conexiune și continuitate între ele;
		- principiul participării și al transparenței – în procesul de planificare, elaborare și evaluare a *Programului de dezvoltare a educației incluzive în Republica Moldova pentru anii 2022-2027* se va asigura consultarea tuturor părților interesate și relevante.

La nivel metodologic:

* + - principiul abordării realiste a procesului de educației incluzivă și a oportunităților de dezvoltare a acestuia în educație;
		- principiul continuității reformelor și al îmbunătățirii continue a educației incluzive în plan prospectiv;
		- principiul abordării integraliste – sinergia problemelor și acțiunilor de dezvoltare a educației incluzive raportată la unitatea componentelor sistemului de educație;
		- principiul anticipării unor schimbări și acțiuni în bază pronosticării finalităților așteptate și tendințelor de dezvoltare a educației incluzive pe plan național și internațional;
		- principiul expertizei – toate soluțiile propuse vor avea în vedere rezultatele cercetării, precum și bunele practici relevante din Republica Moldova și în plan internațional.

La nivel conceptual, în procesul de promovare și implementare:

* principiul drepturilor egale în domeniul educaţiei;
* principiul egalizării şanselor;
* principiul interesului superior al copilului;
* principiul nondiscriminării, toleranţei şi valorificării tuturor diferenţelor;
* principiul intervenţiei timpurii;
* principiul individualizării procesului de educaţie şi dezvoltării la maximum a potenţialului fiecărui copil;
* principiul asigurării serviciilor de sprijin;
* principiul flexibilităţii în activitatea didactică;
* principiul designului universal care permite crearea unui mediu accesibil tuturor;
* principiul managementului educaţional participativ;
* principiul dreptului părintelui de a alege;
* principiul cooperării şi parteneriatului social.

*Programul de dezvoltare a educației incluzive în Republica Moldova pentru anii 2022-2027* se va axa pe o analiză foarte cuprinzătoare a situației copiilor din Republica Moldova și a situației sistemului de educație și va prezenta două blocuri mari de dificultăți: 1) accesul copiilor cu CES și/sau dizabilități la educație; 2) asigurarea educației de calitate prin dezvoltarea și prestarea serviciilor de suport.

Totodată, obiectivele *Programului de dezvoltare a educației incluzive în Republica Moldova pentru anii 2022-2027* vor fi abordate din două perspective:

* + - identificarea obiectivelor care n-au fost realizate sau au fost realizate parțial și stabilirea cauzelor, consecințelor ce au adus la situația respectivă;
		- asigurarea continuității în promovarea reformelor în domeniul educației incluzive.

Definirea problemelor în domeniul educației incluzive se va realiza în raport cu componentele clasice ale sistemului de educație: context și resurse, structură și potențial, procese și rezultate, dar și în raport cu indicele de calitate, eficiență și funcționalitate.

Conceptul *Programului de dezvoltare a educației incluzive în Republica Moldova pentru anii 2022-2027* va aborda componenta „monitorizare și evaluare” din perspectiva a două demersuri metodologice:

1. evaluarea statică a documentului prin metoda expertizei în baza unui ansamblu de indicatori și descriptori;
2. monitorizarea în timp real a implementării *Programului de dezvoltare a educației incluzive în republica Moldova pentru anii 2022-2027* (prin *Planul* respectiv) și asigurarea implicării structurilor abilitate (Ministerul Educației și Cercetării; Agenția Națională de Asigurare a Calității în Educație și Cercetare, structurile de asistență psihopedagogică din educație, dar și comunități, parteneri și beneficiari).

Educaţia incluzivă are la bază fundamente sociale, pedagogice şi psihologice. Din punct de vedere social, educaţia incluzivă se fundamentează pe echilibrul între personalitate şi societate, adaptarea şi integrarea personalităţii în societate. Fundamentele pedagogice ale educaţiei incluzive se constituie din teoriile educaţiei şi învăţării, legităţile generale ale educaţiei, conceptul de educabilitate etc. În calitate de fundamente psihologice ale educaţiei incluzive intervin teoriile dezvoltării personalităţii, teoriile dezvoltării psihosociale, psihogenetice şi psihodinamice, teoria intervenţiei timpurii în dezvoltarea copilului, legităţile dezvoltării umane, teoriile evaluării structurilor psihice ale personalităţii.

În calitatea sa de aspirant la integrarea în Uniunea Europeană, Republica Moldova se raliază tendințelor profilate pe plan internațional și dezideratelor promovate de cele mai importante mișcări globale în susținerea educației pentru toți.

Documentul de politici va descrie situația la care se dorește să se ajungă, va prezenta direcțiile de acțiune necesare pentru a atinge fiecare obiectiv în parte, va descrie impactul pe termen lung – schimbările care vor interveni datorită implementării programului și impactul principalelor acțiuni propuse, cu indicatori de măsurare a gradului de atingere a rezultatelor planificate, costuri pentru buget, riscuri de implementare și proceduri de monitorizare, evaluare și raportare. Implementarea *Programului de dezvoltare a educației incluzive pentru anii 2022-2027* va determina sistemul de educație al Republicii Moldova, să corespundă necesităților persoanelor cu dizabilități și cerințe educaționale special și ale societății și să devină mai rezistent, flexibil, capabil de a oferi educație incluzivă.

**Concordanța cu Strategia Națională de Dezvoltare „Moldova-2030”**

Viziunea strategică a *Programului de dezvoltare a educației incluzive în Republica Moldova pentru anii 2022-2027*, va fi în strictă concordanță cu Strategia Națională de Dezvoltare „Moldova-2030” prin valorificarea principiilor Strategiei Naționale de Dezvoltare „Moldova-2030”: șanse egale, incluziune, acces echitabil, eficiență, sustenabilitate, coeziune și dreptate socială, prin sistemul de obiective și acțiuni prioritare și operaționale, accentul fiind pus pe identificarea celor mai vulnerabile grupuri de oameni.

Accent se va pune și pe valorificarea țintelor Agendei-2030. Astfel, Obiectivul 4 prevede realizarea educației incluzive și universale de calitate, dar și pregătirea tinerilor și adulților pentru o încadrare mai bună pe piața muncii. Țintele Obiectivului au scopul să majoreze accesul la educație pentru toți, inclusiv grupurile vulnerabile, ca persoanele cu dezabilități, precum și să ofere o educație de calitate la fiecare nivel: de la dezvoltarea timpurie a copilului până la învățământul superior. Una din provocări, care la fel urmează a fi abordată, este asigurarea instituțiilor de învățământ cu medii sigure, non-violente, incluzive și efective de învățământ pentru copii, copiii cu dezabilități și fără discriminare pe bază de gen.

**Concordanța cu strategiile sectoriale de cheltuieli în contextul CBTM**

Totodată, *Programului de dezvoltare a educației incluzive în republica Moldova pentru anii 2022-2027* va fi corelat cu cadrul bugetar pe termen mediu, estimându-se nevoile de finanțare pentru sectorul educațional, pe baza bugetului prevăzut, De asemenea, pentru acțiunile ce necesită acoperire financiară suplimentară celor prevăzute în Cadrul bugetar pe termen mediu 2023-2025, vor fi identificate și propuse surse alternative de finanțare. Resursele financiare alocate pentru realizarea politicii naționale în domeniul educației incluzive alocate autorității publice centrale constituie aproximativ 90 milioane lei anual. Costul activităților preconizate va fi estimat în baza modelelor de simulare. În același timp, vor fi valorificate acțiunile prioritare din SND „Moldova-2030” prin identificarea de obiective strategice și generale, precum și prin operaționalizarea acestora în acțiuni concrete.

Costul implementării *Programului de dezvoltare a educației incluzive în Republica Moldova pentru anii 2022-2027* a fost inclus ca măsură nouă în proiectul strategiei sectoriale de cheltuieli pentru anii 2023- 2025 (mii lei): 2023 – 55100,00 lei, 2024 – 75000,00 lei, 2025 – 90000,00.

**Concordanța cu prioritățile guvernamentale și celelalte documente de planificare și de politici publice**

La nivel mondial, educația incluzivă a devenit un concept integrativ și o direcție prioritară pentru politicile educaționale, în strânsă legătură cu noțiunea de educație pentru toți, cu preocuparea tot mai mare pentru drepturile omului , justiția socială și acceptarea diversității .

În concordanță cu politicile internaționale, Republica Moldova a făcut demersuri pentru orientarea sistemului de educație către valorile comune, promovate prin declarațiile și recomandările Organizației Națiunilor Unite (fiind membră a acestei organizații din 1992), Consiliului Europei (fiind stat membru al Consiliului din 1995) și Uniunii Europene (tratat de parteneriat și cooperare din 1994, urmat de alte forme oficiale de colaborare, ultima fiind Agenda de asociere 2017-2020).

Declarația de la Salamanca și cadrul de acțiune privind educația cu nevoi speciale (1994)8 a pledat pentru includerea copiilor cu dizabilități în învățământul de masă. Convenția Națiunilor Unite privind drepturile persoanelor cu dizabilități a fost adoptată în 2006 și ratificată de 177 de economii care s-au angajat să dezvolte un sistem de învățământ incluziv. Agențiile ONU au dezvoltat programe specifice în domeniul educației pentru toți, educația fetelor, școala prietenoasă pentru copii, educația timpurie, accesul la servicii de sănătate, promovarea drepturilor grupurilor subreprezentate etc.

În același context relevant este Documentul Comisiei Europene Suport pentru copiii cu cerințe educaționale speciale (2013), care la nivel european, stabilește un consens politic general privind importanța educaţiei incluzive și a asigurării drepturilor copiilor cu cerințe educaționale speciale la educație în medii comune. Se subliniază ideea că acordarea de sprijin pentru copiii cu cerinţe educaţionale speciale este o problemă care trebuie să preocupe guvernele și sistemele de educaţie, în sensul creării, dezvoltării și consolidării instituțiilor, structurilor, serviciilor de suport educaţional.

Comunicarea Comisiei privind ameliorarea competențelor pentru secolul 21 a subliniat nevoia unor noi politici care să încurajeze incluziunea în învățământul de masă. Cadrul strategic ”Educație și Formare 2020” urmărește, între obiectivele sale, promovarea echității, incluziunii sociale și a cetățeniei active. Aceste aspecte se regăsesc ca priorități ale programelor de cooperare ale UE în domeniul educației și formării profesionale.

Comunicarea Comisiei privind Strategia europeană privind dizabilitatea (2010-2020) reafirmă importanța educației și a formării profesionale inclusiv pentru această categorie vulnerabilă. În 2017, Pilonul europian al drepturilor sociale a fost definit printr-un set de 20 de principii pentru asigurarea drepturilor cetățenilor. Primul principiu afirmă dreptul fiecărei persoane la educație de calitate, incluzivă, pe tot parcursul vieții, pentru a dobândi abilități care să permită participarea socială și gestionarea bună a tranzițiilor pe piața muncii.

Conexiuni directe *Programul de dezvoltare a educației incluzive în Republica Moldova pentru anii 2022-2027* vareliefează cu documente de planificare și de politici publice:

* Programul Guvernului RM ,,Moldova vremurilor bune” (2021) propune o serie de indicatori de impact şi ţinte de dezvoltare pentru orizontul anului 2025, printre care și „creşterea cu cel puţin 5 puncte procentuale a ponderii copiilor şi tinerilor din învăţământul gimnazial cu cunoştinţe minime în domeniile matematică, ştiinţă, citire şi lectură (indicatorii din Programul pentru Evaluarea Internaţională a Elevilor)”. La domeniul educație și cercetare viziunea afirmă că „copiii şi tinerii noştri vor învăţa într-un mediu incluziv, sigur şi prietenos care oferă spaţiu pentru creativitate şi privilegiază gândirea critică”, iar printre acțiunile prioritare se regăsește și „dublarea fondurilor pentru sprijinirea educaţiei incluzive în învăţământul general”;
* Planul de Activitate al Guvernului pentru anii 2021-2022, pct. 17.4.1, prevedeaprobarea *Programului de dezvoltare a educației incluzive în Republica Moldova pentru anii 2022-2027*  pentru luna iunie 2022;
* Programului național de incluziune socială a persoanelor cu dizabilităţi pentru anii 2017-2022, aprobat prin Hotărârea de Guvern nr. 723/2017;
* [Proiectul Strategiei de dezvoltare „Educația 2030”](https://ipp.md/wp-content/uploads/2022/02/Strategia_Versiunea_03_2022-02-08.pdf) definește politicile Guvernului Republicii Moldova în domeniul educației, descrie conținutul și mecanismul de realizare a acesteia și determină impactul așteptat asupra statului, societății și sistemului de educație;
* Strategia intersectoriale de dezvoltare a abilităţilor şi competenţelor parentale pentru anii 2016-2022 aprobat prin Hotărârea de Guvern nr. 1106/2016;
* *Programului Național pentru Protecția Copilului pe anii 2022 – 2026 și a Planului de acțiuni pentru implementarea acestuia .*

**Perioada planificată pentru elaborarea documentului de politici publice**

Termenele de elaborare a *Programului privind educația incluzivă pentru anii 2022-2027 și al Planului de implementare* : aprilie – iunie 2022.

**Părțile implicate**

1. *alte autorități administrative centrale*

Ministerul Muncii și Protecției Sociale, Ministerul Sănătății, Ministerul Finanțelor – discuții în grupuri de lucru, solicitare de opinii.

1. *autorități publice autonome și autorități publice locale*

Oficiului Avocatului Poporului, Consiliului Naţional pentru Determinarea Dizabilităţii şi Capacităţii de Muncă, Organele locale de specialitate în domeniul învățământului, autorități publice de nivelul doi și unu – solicitare de opinii.

1. *părțile afectate de problema de politică publică*

Părinți, copii, cadre didactice, specialiști din educație, specialiști din structurile de asistență psihopedagogică - solicitare de opinii, organizarea dezbaterilor publice.

1. *actori relevanți din societatea civilă, mediul academic, parteneri de dezvoltare*
* Alianța Organizațiilor pentru Persoane cu Dizabilități, Alianța ONG-urilor în domeniul Protecției Copilului, Federația pentru Drepturi și Resurse a Persoanelor cu Tulburări din Spectrul Autism din Republica Moldova, Parteneriate pentru Copil, Keystone, Fundația Lumos, CCF Moldova – solicitarea opiniilor, organizarea dezbaterilor publice.
* Universitatea de Stat din Moldova Chișinău, Universitatea Pedagogică de Stat Ion Creangă din Chișinău Chișinău, Universitatea de Stat Alecu Russo Bălți, Universitatea Liberă Internațională din Moldova, Universitatea de Stat din Comrat, Universitatea de Stat din Tiraspol, Universitatea de Stat de Educație Fizică și Sport Chișinău, Universitatea de Stat „Grigore Țamblac” din Taraclia, Universitatea de Stat „Bogdan Petriceicu Hasdeu” - solicitarea opiniilor, organizarea dezbaterilor publice.
* UNICEF, Oficiului Înaltului Comisar ONU pentru Drepturile Omului (OHCHR), Organizația Mondială a Sănătății, Programului Națiunilor Unite pentru Dezvoltare, OeAD - solicitarea opiniilor, desfăşurarea audierilor publice.
1. Abordarea UNICEF potrivit căreia toți=toți, 100%, fără excepție (conform *A Human Rights-Based Approach to Education for ALL. A framework for the realization of children’s right to education and rights within education*. UNICEF, 2007). [↑](#footnote-ref-1)
2. http://ombudsman.md/wp-content/uploads/2021/04/Conventia\_RO2020%E2%80%94-%D0%BA%D0%BE%D0%BF%D0%B8%D1%8F.pdf [↑](#footnote-ref-2)
3. BNS, 2017 [↑](#footnote-ref-3)
4. ”Studiu privind educația incluzivă în Europa și în Republica Moldova: acomodarea rezonabilă, accesul la educație și nediscriminarea”, 2018 [↑](#footnote-ref-4)
5. UNICEF "Includerea copiilor cu dizabilități în educație", 2018. [↑](#footnote-ref-5)
6. https://www.legis.md/cautare/getResults?doc\_id=95476&lang=ro [↑](#footnote-ref-6)